CELEX: 32015R1106
Language: sk
Date: 2015-07-08 00:00:00
Title: Vykonávacie nariadenie Komisie (EÚ) 2015/1106 z 8. júla 2015, ktorým sa menia vykonávacie nariadenia (EÚ) č. 540/2011 a (EÚ) č. 1037/2012, pokiaľ ide o podmienky schválenia účinnej látky izopyrazám (Text s významom pre EHP)

9.7.2015   
            
            
               SK
            
            
               Úradný vestník Európskej únie
            
            
               L 181/70
            
         VYKONÁVACIE NARIADENIE KOMISIE (EÚ) 2015/1106
   z 8. júla 2015,
   ktorým sa menia vykonávacie nariadenia (EÚ) č. 540/2011 a (EÚ) č. 1037/2012, pokiaľ ide o podmienky schválenia účinnej látky izopyrazám
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu,
   keďže:
   
               (1)
            
            
               Vykonávacím nariadením Komisie (EÚ) č. 1037/2012 (2) sa schválil izopyrazám ako účinná látka v súlade s nariadením (ES) č. 1107/2009 pod podmienkou, že žiadateľ o schválenie – spoločnosť Syngenta Crop Protection AG (ďalej len „žiadateľ“) – predloží potvrdzujúce informácie, pokiaľ ide o relevantnosť metabolitov CSCD 459488 a CSCD 459489 pre podzemnú vodu, a zaradil sa do zoznamu v časti B prílohy k vykonávaciemu nariadeniu Komisie (EÚ) č. 540/2011 (3). Potvrdzujúce informácie boli predložené Komisii, členským štátom a Európskemu úradu pre bezpečnosť potravín (ďalej len „úrad“) do 31. marca 2015.
            
         
               (2)
            
            
               Vo februári 2014 žiadateľ informoval Komisiu o predpoklade, že nie všetky požadované potvrdzujúce informácie budú k dispozícii do termínu stanoveného vo vykonávacích nariadeniach (EÚ) č. 540/2011 a (EÚ) č. 1037/2012. Žiadateľ uviedol, že dôvodom na toto oneskorenie je potreba vytvoriť vhodné testovacie protokoly a predložil pracovný plán na generovanie uvedených informácií.
            
         
               (3)
            
            
               Spojené kráľovstvo ako spravodajský členský štát pre izopyrazám posúdilo informácie predložené žiadateľom a v septembri 2014 informovalo Komisiu, že sa domnieva, že žiadosť o predĺženie lehoty na predloženie potvrdzujúcich informácií, ktorú podal žiadateľ, je odôvodnená a že pracovný plán, ktorý žiadateľ predložil, je realistický a vhodný.
            
         
               (4)
            
            
               Preto sa zdá, že je žiadosť odôvodnená, keďže umožní žiadateľovi vygenerovať potrebné údaje v primeranom časovom horizonte.
            
         
               (5)
            
            
               Žiadateľ predložil 30. marca 2015 súhrnný dokument, v ktorom uvádza informácie, ktoré sa mu podarili dosiaľ vygenerovať, a stanovuje konečný pracovný plán na generovanie chýbajúcich informácií.
            
         
               (6)
            
            
               Preto je vhodné zmeniť schválenie izopyrazámu a predĺžiť lehotu na predloženie potvrdzujúcich informácií do 31. júla 2017.
            
         
               (7)
            
            
               Vykonávacie nariadenia (EÚ) č. 540/2011 a (EÚ) č. 1037/2012 by sa preto mali zodpovedajúcim spôsobom zmeniť.
            
         
               (8)
            
            
               Vzhľadom na to, že lehota na predloženie potvrdzujúcich informácií týkajúcich sa izopyrazámu už uplynula, malo by toto nariadenie nadobudnúť účinnosť dňom nasledujúcim po jeho uverejnení.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zmeny vykonávacieho nariadenia (EÚ) č. 540/2011
   V časti B prílohy k vykonávaciemu nariadeniu (EÚ) č. 540/2011 sa v stĺpci „Osobitné ustanovenia“ riadku 27 (izopyrazám) nahrádza posledný odsek takto:
   
      „Žiadateľ predloží tieto informácie Komisii, členským štátom a úradu do 31. júla 2017.“
   
   Článok 2
   Zmeny vykonávacieho nariadenia (EÚ) č. 1037/2012
   V prílohe k vykonávaciemu nariadeniu (EÚ) č. 1037/2012 sa v stĺpci „Osobitné ustanovenia“ nahrádza posledný odsek takto:
   
      „Žiadateľ predloží tieto informácie Komisii, členským štátom a úradu do 31. júla 2017.“
   
   Článok 3
   Nadobudnutie účinnosti
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Vykonávacie nariadenie Komisie (EÚ) č. 1037/2012, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje účinná látka izopyrazám a ktorým sa mení a dopĺňa príloha k vykonávaciemu nariadeniu Komisie (EÚ) č. 540/2011 (Ú. v. EÚ L 308, 8.11.2012, s. 15).
   
      (3)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).